松風亭詞
作者：蘇過
朝代：宋

paragraphs: 亂一水兮清泠，絕塵市兮郊垌。
鬰松風之參差，忽飛構兮危亭。
悲風來兮號滄溟，寒月出兮款戶庭。
聽萬籟兮發無形，感窮歲兮物彫零。
簾舒卷兮度飛螢，白露下兮靄疏星。
二江東來兮勢建瓴，千山右繞兮環翠屏。
彼柴門兮晝常扃，屏外物兮返視聽。
嗟世故之迫隘兮，夫何異於圄囹。
幸此身之日遠兮，□可逃於天刑。
望神仙其咫尺兮，想羽人於杳冥。
或命駕以遨遊兮，茲弭節而少停。
友羣仙兮役萬靈，驂鸞鶴兮駕鳳軿。
願執鞭兮展軨，愧凡骨兮羶腥。
余師首陽之清德兮，超千古而猶馨。
偉三閭之諒直兮，高衆人而獨醒。
慕子房這明哲兮，學辟穀以引齡。
嗚呼雖九原之不可作兮，庶斯人以發硎。